Bundesautobahn_3
Frankfurt bis Nürmbeag
Da Obschnitt vom Frankfurta bis zum Offnbacha Kreiz buidt den Südteil vom Frankfurta Autobahnring und is achtstreife ausbaut. Zwischn de zwoa Kreiza stejt de Oschlussstej Frankfurt-Süd de oanzige Vabindung vo da A 3 ins Frankfurta Stodzentrum do. Ned weit vo da Autobahn entfernt befindt se do de Commerzbank-Arena. Bei Großvaanstoitunga im Stadion konn in westlicha Fohrtrichtung a zusätzliche Obbiagaspua freigebn wern. Am Offnbacha Kreiz is de A 661 (Obaursl - Eglsboch) obundn, oane im Kreiz integrierte Oschlussstej stejt de Vabindung ins Offnbocha Stodzentrum und noch Frankfurt-Sachsnhausn hea. Ob do is de Autobahn wieda sechsspurig, jedo konn bis zua Oschlussstej Hanau, de wia a Autobahnkreiz ausbaut is und de autobahnähnlich ausbaute B 45 kreizt, da Standstroafa bei hohm Vakeahsaafkomma ois zuasätzlicha Fahrstroafa freigem wern. Iba de B 45 bsteht a duachgehad autobahnähnle ausbaute Vabindung zum Hanaua Kreiz (A 45/A66) sowia in den Darmstädta Ostn iba de B 26. Donoch endt am Selignstädta Dreieck de vo Dortmund her kemmade A 45 aaf de A 3. Mittn duach des Dreieck valaaft außadem de Landesgrenz zwischen Hessn und Baiern. Hinta da Oschlussstej Stockstod werd da Main zum zwoatn Moi quert und Aschaffnbuag umfohrn. Dobei fiaht de Autobahn eastle vo da Stod, bei Goldboch, aaf etwa 2,2 km Läng duach zwoa Lärmschutztunnl. Hinta Hösboch steigt de Streck o und duachquert den Spessart, a woidreichs Mittlgebirg. Vo Rohrbrunn bis Wertheim, wo bei Bettingen zum drittn Moi da Main ibaquert werd, is de Autobahn no ned duachgehnd sechsstroafe ausbaut und werd bis 2019 no aafwände erweitat, wobei de neie Trassnfiahrung teilweis vo da oidn obweicht. A kurz Stickl zwischn da Mainbruckn und da Oschlussstej Helmstod liegt in Bodn-Wiattmbeag. Kurz bevoa Wiazbuag erreicht werd zweigt am Dreieck Wiazbuag-West de A 81 noch Heilbronn ob. De Umfahrung vo Wiazbuag werd aaf a kurzn Obschnitt ebnfois no sechsstreife ausbaut. Dobei wern zwoa greaßane Brucknbauwerk und an Tunnl nei areicht. Vo dei zum Maintoi hi obfällign Streck hot ma dobei an weitn Ausblick aaf de untafränkische Bezirkshauptstod. Noch da viertn Mainquerung bei Randasacka steigt de Streck wieda aus dem Maintoi aaf und kreizt am Kreiz Bieblriad de A 7 (Flenzbuag - Füssn). Hinta Biebelriad is de A3 wieda vierstroafe, werd aaf a poar Obschnitt aba seit 2016 sechsstroafe ausbaut. Znachst werd bei Dettlboch zum fianftn und letztn Moi da Main quert, dann areicht de Streck hinta Wiesentheid den gebirgign Steigawoid, der bei Geislwind ibaquert werd.Dohinta fiaht's dann des Toi vo da Reichn Ebrach obe noch Höchstod und dann in südeastlicha Richtung duach den Aischgrund noch Erlanga. Nochdem im Stodteil Frauaaurach da Main-Donau-Kanoi und de Regnitz ibaquert worn san kreizt am Autobahnkreiz Fürth/Erlanga de A 73 (Suhl-Bambeag-Nürnbeag). Donoch duachquert die jetzat wieda sechsstroafige A 3 a weitleifigs Woidgebiet und bindt mit mehrare Oschlusssteina de Stod Nürnbeag o. Aa da Flughofm Nürnbeag befindt se in da Näh vo da Autobahn. Sie ibaquert de Pegnitz und areicht des Kreiz Nürnbeag. Um da weida aaf da A3 zum bleim muass ma in eastlicha Richtung de Hauptfoahrbahn valassn, do de nohtlos in ana 90°-Kurvn ois Hauptfoahrbahn vo da A 9 noch Minga weidafiaht. Umkeaht muass ma vo Südn her, um aaf de A 9 weida in Richtung Berlin zum foahrn, de Hauptfoahrbahn valassn, do de nohtlos aaf de A 3 in Richtung Frankfurt weidafiaht.